Razan-tSaontsy.
6.
O anake, ie nampipok’ antoke am’ondatio, lehe nañoho-pitàñe hitsoake ty ambahiny, 
ie finandri’ ty entan-tsoñi’o, vinandibandi’ ty fireham-bava’o, 
Ano zao, ty anake toke: Mivotsora, ie fa nihotrak’ am-pità’ ondatio: akia, mireha ama’e, imaneo halaly indatiy! 
Ampifoneño roro o maso’oo, tsy hidrodreke o vohomaso’oo. 
Mibolitira hoe hirañe an-tañañe, naho hoe kibo am-pitàm-pikehe. 
Akia mb’ami’ty vitike, ry tembo, haraharao o sata’eo vaho mahihira! 
Ie tsy amam-pifehe, tsy amam-pisary, tsy amam-pandily, 
fe kotepè’e ami’ty asara ty hane’e, vaho atonto’e am-pitatahañe o lintse’eo. 
Pak’ ombia rehe te mbe hitozoke, ty mpitsorotake tia? Ombia t’ie hitroatse amy firoroa’o? 
Mikonkòñe kedeke, miroro tsi-ampe, mifehefare hitofa’o heike: 
le hiambotraha’ ty hararahañe hoe malaso, vaho ty hapoiañe hoe lahifihaty. 
Ty lahi-tembo naho i lahiaga: i mpañariok’ am-bava vìlañey, 
ami’ty maso mipie, an-tomboke mitsao tane, an-drambo-taña manondrotondro, 
ie am-pikitrohan-draty an-tro’e nainai’e, ro mbore mikilily, mitolom-pamitse fifalaiñañe; 
Aa le, hiambotraha’ ty hankàñe ami’ty manao zao le ho demoke tsy lefe jangañeñe. 
Eneñe ty raha heje’ Iehovà, Eka, fito ro tiva ama’e: 
ty fihaino mievoñevoñe, ty fameleke mandañitse, ty fitàñe mampiori-dio-maly, 
ty troke mikitro-karatiañe, ty fandia mifajifajy mb’an-katsivokarañe, 
ty mpitalily vilañe, mikofòke lañitse, naho ty mampiboele fifankalaiñañe an-drolongo’e. 
O anake, ambeno ty lilin-drae’o, vaho ko apo’o ty fañòhan-drene’o. 
Ifeheo an-tro’o ao nainai’e; rohizo am-bozo’o eo. 
Hiaoloa’e te mijelanjelañe, ie màndre, hambena’e; tsekake le ivesovesoa’e. 
Toe failo o lilio, naho hazavàñe t’i Hake, vaho lalan-kaveloñe o endake fanoroañeo. 
Hikalañe azo tsy homb’ amy tsimirirañey, ami’ty lela-malama’ i karapiloy. 
Ko irie’o an-troke ty hamontramontra’e, asoao tsy ho tsepahe’ ty vohomaso’e. 
Vonga-mofo ty tamben-tsimirirañe, fa naho vali’ ondaty, le i fiaiñe sarotsey ty itsindroha’e. 
Naho otroñe’ ondaty añ’araña’e ao ty afo, tsy hirehetse hao ty saro’e ? 
Mete lia’ondaty hao ty vae mirekake, tsy hahamae’ o fandia’eo? 
Zay ty fifandian-tihy ami’ty vali’ ondaty: tsy mete tsy liloveñe ty mitsapa aze. 
Tsy injè’ ondatio ty mpampikametse te mikizo hampahaeneñe ty fiai’e saliko, 
fa ndra ie, naho tsepake, ro hañavake im-pito, fonga hondroha’e ze vara añ’akiba’e ao. 
Akore ty hagegea’ ty mañarapilo an-drakemba: fa sata’ ty handrotsa-batañe. 
Vono-troboke naho hasalarañe ty ho zoe’e, vaho tsy ho faopaoheñe ka i inje’ey. 
Mampiforoforo ondaty ty famarahiañe, tsy hapo’e amy andro hamalea’e fatey. 
Tsy handrambesa’e ondroke, tsy mahatèke aze t’ie ampitoboroñan-dravoravo. 
