Iobe.
31.
Fa nifañina amo masokoo raho; akore arè ty hikirofako ty somondrara? 
Inoñ’amy zao ty anjarako aman’ Añahare ambone ao, naho ty lovako amy El-Sadai andikerañe añe? 
Tsy feh’ohatse ho a o lo-tserekeo hao, hekoheko ho a o mpitolon-karatiañeo? 
Tsy vazoho’e hao o lalakoo, naho iahe’e iaby o liakoo? 
Aa naho nindrezako lia t’i Remborake, ndra nalisa mb’am-pamañahiañe mb’eo o tombokoo— 
Le ehe t’ie ho lanjaeñe am-pandanjañe to, hahàrofoanan’Añahare ty havantañako! 
Naho nitsile amy lalañey ty tomboko, naho nañorike o masokoo ty foko, naho nipiteha’ ty pepo o tañakoo; 
le soa raho te hitongy hikamà’ ondaty; vaho hombotañe ze mitiry ho ahy. 
Naho nisigihe’ ty rakemba ty foko, naho nivoñoñe an-dalan-drañeko eo; 
ee te ho hafa ty handisaña’ i valiko, naho ami’ty ila’e ty hibaboha’e. 
Ie ho ni-hakeo mena, tahiñe mañeva mpizaka, 
ho ni-afo namorototo pak’an Tsikeokeok’ ao, ho fonga nombota’e reke-bahatse o nivokarekoo. 
Aa naho ninjèko ty zo’ ondevoko lahy ndra ampela, ie naneseke toreo ahy; 
le ino ty hanoeko naho mitroatse t’i Andrianañahare? ino ty havaleko aze naho ampamolilia’e? 
Tsy namboatse aze ka hao i nitsene ahy an-koviñey? Tsy Ie avao ty nandranjy anay an-koviñ’ ao? 
Aa naho nitanako ami’ty poie’e ty nipaia’e, ndra nampaieñe ty fihaino’ i vantotsey, 
naho niareñaren-draho te nitendre, tsy nanisako ty bode— 
Toe ni-ajalahy raho t’ie nibeizeko manahake te ni-rae’e, boak’an-kovin-dreneko ao ty niaoloako i vantotsey— 
aa naho nitreako ty mpirererere tsy aman-tsikiñe, ndra ty rarake tsy aman-tsaroñe, 
naho tsy nitahy ahy o toha’eo, vaho tsy nampafana aze ty volon’ añondriko; 
naho nonjoñeko haoke ty bode, ie nitreako an-dalambey ey hañonjonako ty ahiko; 
le angao hikalatrake an-tsoroko ao ty fangalin-tsoroko, vaho hapitsok’ am-pikatsoha’e ty sirako. 
Amy te mampangebahebak’ ahy ty hankàñe boak’aman’ Añahare, vaho tsy ho nanoeko ty amy enge’ey. 
Naho natokisako ty volamena, ndra nataoko te fiatoako ty volamena ki’e, 
aa naho nirebehako ty hamaro o varakoo, ty amy habey natonton-tañakoy; 
naho nijiloveko i àndroy amy fipisaña’ey, ndra i volañey te misitse an’ enge’ey, 
naho sinigìke añ’etake ty troko vaho nañifik’oroke boak’ am-bavako ty tañako; 
le ho ni-hakeo fikai-jaka ka! ie ho nivalik’ aman’ Añahare ambone ao. 
Naho nahafale ahy ty fiantoa’ o malaiñe ahikoo, kera nitrehañe t’ie nivovoan-kankàñe. 
Tsie, tsy napoko hanan-tahiñe ty vavako hitake ty fiai’e am-pàtse— 
Tsy nanao ty hoe hao o mpitoron-kivohokoo: Ia ty mahatrea ty tsy nanjañe’ i mahakama’ey!— 
Tsy nibabòfok’ alafe ao ty ambahiny, fa nisokafeko amo mpañaveloo o lalakoo. 
Aa naho naetako manahake i Dame ty fiolàko ndra nakafiko añ’arañako ao o hakeokoo, 
ie nampiholibalà ahy i màroy, nampianifaña’ ty inje’ o mpirofokoo, le nitsiñe avao, tsy niakatse an-dalañe . 
Ee te eo ty hijanjiñe ahy! Intoy ty soniako! Ho toiñe’ i El-Sadai abey, naho i taratasin-tsisý sinokin-drafelahikoy! 
Toe ho ni-vavèko an-tsoroko zay; ho ni-vahoreko amako hoe sabaka; 
ho volilieko ama’e o liakoo; ho niatrefako hoe roandriañe. 
Aa naho mitoreo amako ty taneko, naho mitrao-pirovetse o vavahali’eo; 
naho nihaneko ty voka’e fa tsy nandoa drala vaho nampiselekaiñe ty tompo’e, 
le ee t’ie hitiriam-patike hasolo ty ampemba, hisatse hasolo ty tsako. Nigadoñe amy zao ty lañona’Iobe. 
